b'\n_START_ARTICLE_\nCarl Ferdinand Cori\n_START_SECTION_\n\xc5\xbdivljenje in delo\n_START_PARAGRAPH_\nRodil se je v dru\xc5\xbeini izobra\xc5\xbeencev avstrijskega porekla, ki je \xc5\xbee ve\xc4\x8d generacij \xc5\xbeivela v Pragi. Ko je bil star dve leti, so se preselili v Trst, kjer je njegov o\xc4\x8de, zoolog, postal direktor morske biolo\xc5\xa1ke postaje. Tu je odra\xc5\xa1\xc4\x8dal, obiskoval klasi\xc4\x8dno gimnazijo (1906-14) in pogosto spremljal o\xc4\x8deta pri terenskem delu. V stimulativnem doma\xc4\x8dem okolju je razvil zanimanje za naravoslovje, pa tudi nekatera podro\xc4\x8dja humanistike. Leta 1914 je v skladu z dru\xc5\xbeinsko tradicijo vpisal \xc5\xa1tudij medicine na Karlovi univerzi v Pragi, verjel pa je tudi, da je to najbolj\xc5\xa1a pot \xc4\x8de se \xc5\xbeeli kasneje ukvarjati z biologijo. Tu je prvi\xc4\x8d spoznal svojo bodo\xc4\x8do \xc5\xbeeno, Gerty Radnitz. \xc5\xa0tudij je prekinila prva svetovna vojna; Carl je bil sredi tretjega letnika vpoklican v avstrijsko vojsko, kjer je ve\xc4\x8dino \xc4\x8dasa slu\xc5\xbeil kot sanitetni \xc4\x8dastnik na italijanskem boji\xc5\xa1\xc4\x8du in dobil izku\xc5\xa1nje iz klini\xc4\x8dne medicine ter patologije. Nanj je naredila mo\xc4\x8dan vtis nemo\xc4\x8d zdravnikov v boju proti nalezljivim boleznim tistega \xc4\x8dasa, pa tudi krutost vojne nasploh. Po vojni, leta 1920 sta z Gerty doktorirala, objavila skupni znanstveni \xc4\x8dlanek in se poro\xc4\x8dila. Podoktorski \xc5\xa1tudij sta nadaljevala na Univerzi na Dunaju, a \xc5\xbeivljenje v povojni Evropi je bilo te\xc5\xbeavno (tudi zaradi \xc5\xbeeninega judovskega porekla), zato sta za\xc4\x8dela razmi\xc5\xa1ljati o emigraciji v Zdru\xc5\xbeene dr\xc5\xbeave Amerike. Ta ni bila takoj izvedljiva, saj Carl ni dobil odgovora na poizvedovanje za slu\xc5\xbebo, zato je sprejel polo\xc5\xbeaj raziskovalca pri Ottu Loewiju na oddelku za farmakologijo Univerze v Gradcu. V tem \xc4\x8dasu se je odlo\xc4\x8dil, da se bo posvetil raziskavam presnove ogljikovih hidratov. Kljub stimulativnemu delu je postajalo \xc5\xbeivljenje v Avstriji zaradi vzpona nacionalsocializma vse bolj nevzdr\xc5\xbeno, zato sta bila Corijeva pripravljena sprejeti celo slu\xc5\xbebo zdravnikov pri nizozemski vladi na Javi._NEWLINE_V tem \xc4\x8dasu pa je kon\xc4\x8dno pri\xc5\xa1el pozitiven odgovor iz ZDA in Carl je od\xc5\xa1el na Dr\xc5\xbeavni in\xc5\xa1titut za preu\xc4\x8devanje malignih bolezni (danes Spominski in\xc5\xa1titut Roswell Park) v mestu Buffalo (New York). Dobil je polo\xc5\xbeaj biokemika na in\xc5\xa1titutu, kamor mu je pol leta kasneje sledila \xc5\xa1e \xc5\xbeena kot asistentka patologinja. Njuni raziskovalni poti se nista ve\xc4\x8d lo\xc4\x8dili, saj sta se tudi v tem pogledu odli\xc4\x8dno ujela, \xc4\x8deprav je imela Gerty v za\xc4\x8detku precej\xc5\xa1nje te\xc5\xbeave zaradi spolne diskriminacije. In\xc5\xa1titut je bil usmerjen v raziskave raka in radioterapije, a je imel Carl zaradi ohlapnega vodstva veliko svobode; od 80 znanstvenih \xc4\x8dlankov, ki jih je objavil v tem obdobju (od tega 50 v soavtorstvu z Gerty), jih je bilo samo 10 na temo raka. V ostalih sta poro\xc4\x8dala o svojih odkritjih na podro\xc4\x8dju presnove ogljikovih hidratov, predvsem njeno hormonalno uravnavanje na ravni organizma. Njun prvi preboj je pri\xc5\xa1el z odkritjem t. i. Corijevega cikla pretvorbe glukoze v glikogen in obratno. Dokazala sta, da je mle\xc4\x8dna kislina klju\xc4\x8den vmesni \xc4\x8dlen v tem procesu, posrednik med glikogenom, ki nastane v mi\xc5\xa1icah, in glikogenom, ki se razgrajuje v jetrih. Carl je postal naturalizirani dr\xc5\xbeavljan ZDA leta 1928._NEWLINE_Leta 1931 sta od\xc5\xa1la na Washingtonovo univerzo v St. Louisu, od koder je Carl nepri\xc4\x8dakovano dobil ponudbo za mesto predavatelja in vodje oddelka za farmakologijo kot Gasserjev naslednik. Raziskave sta nadaljevala na izoliranih tkivih in odkrila produkt razgradnje glikogena, glukozo-1-fosfat (znan tudi kot\xc2\xa0\xc2\xbbCorijev ester\xc2\xab) ter encim, ki katalizira njegovo sintezo - fosforilazo. Dokazala sta, da je produkt obrnjene reakcije glikogen, s \xc4\x8demer sta postala prva, ki jima je uspelo sintetizirati biolo\xc5\xa1ko makromolekulo in vitro, vendar je kasneje postalo jasno, da je samo stranski produkt, saj je lahko pretvorba med glukozo in mle\xc4\x8dno kislino neposredna. Poleg tega sta se v tem \xc4\x8dasu ukvarjala tudi z izolacijo fosforilaze s kristaliziranjem in preu\xc4\x8devanjem njenih kemi\xc4\x8dnih lastnosti. Leta 1936 se jima je rodil sin Thomas. Med drugo svetovno vojno je Carl pou\xc4\x8deval tako farmakologijo kot biolo\xc5\xa1ko kemijo. Leta 1946 je prevzel vodenje oddelka za biolo\xc5\xa1ko kemijo; ves ta \xc4\x8das sta nadaljevala z raziskovanjem, predvsem na podro\xc4\x8dju regulacije presnove glukoze z insulinom, adrenalinom in drugimi hormoni, vendar jima mehanizma delovanja insulina ni uspelo razkriti. Po vojni sta njegova oddelka pritegnila \xc5\xa1tevilne perspektivne mlade sodelavce; kar \xc5\xa1est od njih je kasneje prejelo Nobelovo nagrado: Christian de Duve, Arthur Kornberg, Luis F. Leloir, Severo Ochoa, Earl Wilbur Sutherland Jr. in Edwin G. Krebs._NEWLINE_Njune uspehe je zasen\xc4\x8dila Gertyjina neozdravljiva bolezen, ki se je razvila konec 1940. let. Umrla je leta 1957; tri leta kasneje se je Carl znova poro\xc4\x8dil, tokrat z Anne Fitzgerald-Jones. Leta 1966 se je upokojil in sprejel mesto gostujo\xc4\x8dega profesorja na medicinski fakulteti Univerze Harvard, poleg tega pa je vodil tudi laboratorij v splo\xc5\xa1ni bolni\xc5\xa1nici Massachusettsa v Bostonu. V zadnjih letih se je ukvarjal s povezavo mutacij gena za encim glukoza-6-fosfatazo s presnovnimi boleznimi, predvsem pa je pisal pregledne znanstvene \xc4\x8dlanke na temo presnove ogljikovih hidratov in \xc5\xa1ir\xc5\xa1e o znanosti. Leta 1983 je zaradi bolezni kon\xc4\x8dal z raziskavami in umrl leto kasneje.\n_START_SECTION_\nPriznanja\n_START_PARAGRAPH_\nLeta 1946 je postal prvi prejemnik novoustanovljene nagrade Alberta Laskerja za temeljne medicinske raziskave. Naslednje leto sta z Gerty prejela polovico Nobelove nagrade za fiziologijo ali medicino._NEWLINE_Izvoljen je bil za \xc4\x8dlana Ameri\xc5\xa1ke akademije umetnosti in znanosti, Nacionalne akademije znanosti ZDA in tujega \xc4\x8dlana britanske Kraljeve dru\xc5\xbebe. Poleg tega je prejel \xc4\x8dastne doktorate ve\xc4\x8d univerz, med njimi Univerze Yale, Univerze v Cambridgeu in mati\xc4\x8dne Washingtonove univerze v St. Louisu._NEWLINE_Po zakoncih Cori je \xc4\x8de\xc5\xa1ki astronom Anton\xc3\xadn Mrkos poimenoval leta 1983 odkriti asteroid 6175 Cori.'